Joe Biden consideră că o ofensivă terestră majoră a armatei israeliene la Rafah, în sudul Fâșiei Gaza, ar fi "o greșeală" și a dispus ca o delegație israeliană să vină la Washington pentru a discuta această chestiune, a declarat luni consilierul său pentru securitate națională, citat de AFP.
Președintele american i-a transmis premierului israelian Benjamin Netanyahu că este "profund îngrijorat" de acest lucru, potrivit lui Jake Sullivan.
O operațiune militară de amploare împotriva Rafah, la granița cu Egiptul, "ar duce la mai multe victime nevinovate, ar înrăutăți situația umanitară deja gravă, ar consolida anarhia din Gaza și ar izola și mai mult Israelul" pe scena internațională, a declarat consilierul.
În timpul schimbului de replici pe care cei doi lideri l-au avut luni, președintele american a cerut trimiterea unei delegații israeliene în Statele Unite pentru a discuta despre această ofensivă planificată, iar șeful guvernului israelian a fost de acord, a declarat consilierul într-o conferință de presă.
Potrivit acestuia, această discuție ar trebui să vizeze și posibilitatea unei "alte abordări" menite să lovească Hamas la Rafah fără a trece printr-o ofensivă terestră majoră.
Jake Sullivan a declarat că se așteaptă ca Israelul să se abțină de la lansarea unei operațiuni la Rafah înainte ca această discuție să aibă loc la Washington.